Христо Смирненски
Както навсякъде, в шумната столица…

chitanka.info

Както навсякъде, в шумната столица

ценност голяма е всяка жена,

всяка жена е стохилядна полица,

но неплатена сал има цена.

Денем джелатин е, нощем — видение,

чудно видение с по-чуден лик,

с ледени пръсти без свян и стеснение

стиска за гушата клетий длъжник.

Но този призрак цветя съблазнителни,

тайни незнайни е в себе си скрил,

ласките негови вечно мъчителни

всеки платец е звал и любил.

В странни кълчища длъжникът премята се,

чудо чете се по бледо лице,

той в изнемога простира ръката си —

с нея за откуп предлага сърце.

Най-сетне пада пронизан джелатина —

откупът кървав постига целта,

страшната полица веч е изплатена,

но за платеца безценна е тя…

Както навсякъде, в шумната столица

ценност нетрайна е всяка жена;

полица тя е, затуй като полица

в чужди ръце щом е, има цена…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.